Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 97/33/ΕΚ για την φορητότητα των αριθμών και την προεπιλογή φορέα (97/C 330/07) (Κείμενο που παρουσιάζει ενδιαφέρον για τον ΕΟΧ) COM(97) 480 τελικό - 97/0250(COD)

(Υποβλήθηκε από την Επιτροπή στις 3 Οκτωβρίου 1997)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100α αυτής,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

Σύμφωνα με τη διαδικασία που καθορίζει το άρθρο 189β της συνθήκης,

Εκτιμώντας:

ότι η Επιτροπή διοργάνωσε ευρεία δημόσια διαβούλευση βάσει της Πράσινης Βίβλου για την πολιτική αριθμοδότησης στον τομέα των τηλεπικοινωνιακών υπηρεσιών στην Ευρώπη (1) 7

ότι η διαβούλευση αυτή υπογράμμισε τη σημασία της ισότιμης ποσοτικής και ποιοτικής πρόσβασης στους αριθμοδοτικούς πόρους για όλους τους παράγοντες της αγοράς και την καθοριστική σημασία ύπαρξης κατάλληλων αριθμοδοτικών μηχανισμών, ιδίως για τη φορητότητα των αριθμών και την επιλογή των φορέων, ως πρωταρχικής σημασίας παράγοντες διευκόλυνσης της επιλογής των καταναλωτών και ουσιαστικού ανταγωνισμού σε ένα ελευθερωμένο τηλεπικοινωνιακό περιβάλλον 7

ότι το Συμβούλιο ενέκρινε ψήφισμα στις 22 Σεπτεμβρίου 1997 με το οποίο καλεί την Επιτροπή να υποβάλει προτάσεις στο Ευρωπαϊκό Κοινοβούλιο και το Συμβούλιο σχετικά με την ταχύτερη καθιέρωση της φορητότητας των αριθμών και σχετικά με την εισαγωγή προεπιλογής φορέων 7

ότι το Ευρωπαϊκό Κοινοβούλιο ενέκρινε ψήφισμα στις 17 Ιουλίου 1997 με το οποίο καλεί την Επιτροπή να υποβάλει πρόταση για την τροποποίηση ήδη υφιστάμενης οδηγίας σχετικά με την καθιέρωση της προεπιλογής φορέα και της φορητότητας των αριθμών το αργότερο έως την 1η Ιανουαρίου 2000 σε ολόκληρη την Ένωση,

ΕΝΕΚΡΙΝΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 97/33/ΕΚ (2) τροποποιείται ως εξής:

1. Η παράγραφος 5 του άρθρου 12 αντικαθίσταται από το ακόλουθο κείμενο:

«5. Οι εθνικές κανονιστικές αρχές ενθαρρύνουν την ταχύτερη δυνατή εισαγωγή της φορητότητας των αριθμών ώστε οι τελικοί χρήστες που το επιθυμούν να μπορούν να διατηρούν τον αριθμό ή τους αριθμούς στο σταθερό δημόσιο τηλεφωνικό δίκτυο συγκεκριμένης τοποθεσίας ανεξαρτήτως του οργανισμού που παρέχει τις υπηρεσίες και εξασφαλίζουν ότι η διευκόλυνση αυτή παρέχεται το αργότερο κατά την 1η Ιανουαρίου 2000.»

2. Μία νέα παράγραφος προστίθεται μετά την παράγραφο 6 του άρθρου 12:

«7. Οι εθνικές κανονιστικές αρχές απαιτούν από τους οργανισμούς που αναλαμβάνουν τη λειτουργία των δημόσιων τηλεπικοινωνιακών δικτύων όπως αναφέρεται στο τμήμα 1 του παραρτήματος I και οι οποίοι έχουν κοινοποιηθεί από τις εθνικές κανονιστικές αρχές ως οργανισμοί με ουσιαστική ισχύ στην αγορά, να επιτρέπουν στους συνδρομητές την πρόσβαση σε μεταγόμενες υπηρεσίες οιουδήποτε διασυνδεόμενου φορέα παροχής τηλεπικοινωνιακών υπηρεσιών δημόσιας διάθεσης. Οι προς τούτο απαραίτητες εγκαταστάσεις θα πρέπει να είναι έτοιμες το αργότερο την 1η Ιανουαρίου 2000, επιτρέποντας τοιουτοτρόπως στους συνδρομητές να επιλέξουν τις υπηρεσίες αυτές μέσω μόνιμης προεπιλογής παρέχοντας παράλληλα δυνατότητα αναίρεσης της προεπιλογής κατά την εκτέλεση συγκεκριμένης κλήσης με τη χρησιμοποίηση σύντομου κωδικού.»

Άρθρο 2

1. Τα κράτη μέλη λαμβάνουν τα απαραίτητα μέτρα προκειμένου να συμμορφωθούν με την οδηγία αυτή πριν τις 31 Δεκεμβρίου 1998. Εν συνεχεία ενημερώνουν σχετικά την Επιτροπή. Τα κράτη μέλη μεριμνούν ώστε τα εγκρινόμενα μέτρα κατά την επίσημη δημοσίευση τους να περιέχουν ή να συνοδεύονται από αναφορά στην παρούσα οδηγία. Οι μέθοδοι που χρησιμοποιούνται για να γίνει η αναφορά αυτή καθορίζονται από τα κράτη μέλη.

2. Τα κράτη μέλη ενημερώνουν την Επιτροπή σχετικά με τις κύριες διατάξεις της εθνικής νομοθεσίας που εγκρίνουν στον τομέα που διέπει η παρούσα οδηγία.

Άρθρο 3

Η οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η οδηγία απευθύνεται στα κράτη μέλη.

(1) COM(96) 590 τελικό της 20ής Νοεμβρίου 1996.

(2) Οδηγία 97/33/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1997, για τη διασύνδεση στο χώρο των τηλεπικοινωνιών προκειμένου να διασφαλιστεί η καθολική υπηρεσία και η διαλειτουργικότητα με εφαρμογή των αρχών της παροχής ανοικτού δικτύου ONP (ΕΕ L 199 της 26. 7. 1997, σ. 32).